Bekendstelling: Die voorvader is terugFoto: Verskaf Sekere voertuie bestaan eenvoudig omdat ŉ vervaardiger iewers ŉ idee gehad het, ŉ voertuig gebou het en daardeur ŉ nis geskep het. Voertuie soos die Fortuner bestaan omdat Nissan eens op ŉ tyd die Sani gebou het. Toe kom die Isuzu Frontier, en so aan. Die enigste sportnutsvoertuie was voertuie soos Land Rover se Discovery. Toe kom BMW en dink … maar ons kan dit ook doen. En net so, in ŉ oogwink is die X5 gebore. Party was skepties, ander het uit die staanspoor gesê BMW het die pad byster geraak – en ander het hulle gekoop. Baie ander. Wêreldwyd het BMW al 2,1 miljoen X-voertuie verkoop. Die BMW X5 trek nou by die vierde generasie. En ek dink BMW het dit mooi reg gekry. Hoe sê die Ingelse? X marks the spot … net só. BMW is ook tans besig om hul modelreekse te rasionaliseer. Daar is nie meer klomp verskillende enjins beskikbaar nie. In die nuwe X5, vir nou – slegs twee enjins, die 30d en M50d. Daar is vier verskillende spesifikasievlakke beskikbaar: xLine, M Sport, xOff-Road M Performance. Foto: Verskaf BMW se 30d is my gunsteling-dieselenjin. Daar is meer aas genoeg krag, én hy is lig op diesel. Daar is ŉ berg wringkrag en dit bied vir my die beste balans tussen verrigting, prys en brandstofverbruik. Die M50d is berserk. Ek is gek daaroor. 294 kW en 760 Nm wringkrag met vier turboaanjaers. Vier! Daar is twee turbo’s per drie silinders. ŉ Kleintjie vir onder in die toerestrek, en ŉ grote wat hoër in die omwentelinge oorneem. Die resultate is skrikwekkend. ŉ Dieselenjin wat geen maar geen turbo-traagtheid het nie, en trek soos ŉ mal ding van stilstand tot en met 5 200 r/min. Lekker. Foto: Verskaf Die nuwe ontwerp van die X5 is vir my bitter mooi. Ek sien nie waaroor almal kla met die groter “kidney grille” nie, dit werk in die metaal. Die binneruim is uiters luuks en pragtig aanmekaar gesit. Ek is nie oortuig deur die nuwe digitale instrumente se ontwerp nie – ek sou dit wel wil verander dat dit meer konvensioneel lyk. Vroeg in 2019 sal daar nóg opsies beskikbaar kom op die X5, soos ŉ derde ry sitplekke – iets wat ek nogal waardevol ag in dié segment. Die voertuig is uiters luuks en bied enige speelgoed wat dié soort kliënt sal wil hê. Indien jy in die mark is vir ŉ volgrootte sportnutsvoertuig wat nie ŉ leerraam onderstel het nie, kyk gerus na die X5. Die reeks lyk só: Die reeks word gedek deur ŉ 2 jaar/ onbeperkte km waarborg en 5 jaar/ 100 000km omvattende instandhoudingsplan. Ons sal vroeg in 2019 weer tyd met die X5 deurbring en hom dán teen sy mededingers vergelyk. Het jy raad nodig voordat jy daardie spoggerige nuwe motor koop? Vra Maroela Media se motor-foendie.